EHTOOLLINEN SAIRAAN LUONA

Vietettäessä ehtoollista sairaan luona myös muille läsnä oleville voidaan antaa ehtoollinen.

Ehtoollisvälineet asetetaan valkoisella liinalla peitetylle pöydälle. Pöydälle voidaan asettaa myös risti tai krusifiksi sekä sytyttää kynttilä.

I Johdanto

1. Virsi

2. Alkusiunaus

Siunaus ja vuorotervehdys voidaan lausua tai laulaa.

Siunaus

**L** Isän ja + Pojan ja Pyhän Hengen nimeen.

**S** Aamen.

Vuorotervehdys

**L** Herra olkoon teidän kanssanne.

**S** Niin myös sinun henkesi kanssa.

3. Johdantosanat

Pappi laatii johdantosanat itse tai käyttää seuraavaa:

**L** Herramme Jeesus Kristus on sanonut: »Missä kaksi tai kolme on koolla minun nimessäni, siellä minä olen heidän keskellään» (Matt. 18:20). Tähän lupaukseen me nytkin luotamme. Kristus armahtaa meitä, kun tunnustamme syntimme. Hän on uskollinen ja vanhurskas. Hän antaa synnit anteeksi ja puhdistaa kaikesta vääryydestä. Kristuksen armoon turvaten tunnustamme nyt yhdessä syntimme.

4. Rippi

Rippi voi olla yhteinen tai yksityinen. Yksityisessä ripissä tulee ottaa huomioon siitä annetut ohjeet (ks. yksityinen rippi).

Synnintunnustus

Ripittäytyvä voi tunnustaa syntinsä omin sanoin. Ripin vastaanottaja voi lukea synnintunnustuksen ripittäytyvän kanssa tai hänen puolestaan.

1. Jumala, taivaallinen Isämme.

Olen tehnyt syntiä sinua vastaan

ajatuksin ja sanoin, teoin ja laiminlyönnein.

Erityisesti tunnustan, että olen – –.

Se painaa omaatuntoani.

Sinä näet myös ne synnit, joita en itsekään tiedä.

Kadun tätä kaikkea ja rukoilen:

ole minulle armollinen ja anna syntini anteeksi

rakkaan Poikasi Jeesuksen Kristuksen tähden.

2. Herra, sinä olet laupias, muista minua,

osoita ikiaikaista hyvyyttäsi.

Älä muista syntejäni,

älä pahoja tekojani!

Sinä, joka olet uskollinen ja hyvä,

älä unohda minua!

3. Syvyydestä minä huudan sinua, Herra.

Herra, kuule minun ääneni.

Tarkatkoot sinun korvasi rukoustani.

Jos sinä, Herra, pidät mielessäsi synnit,

Herra, kuka silloin kestää?

Mutta sinun on armo, sinä annat anteeksi,

että me eläisimme sinun pelossasi.

Sen tähden, Jumala,

ole minulle armollinen hyvyydessäsi.

Pese minut puhtaaksi rikoksestani

ja anna lankeemukseni anteeksi.

Sinua vastaan olen rikkonut,

olen tehnyt vastoin sinun tahtoasi.

Käännä katseesi pois synneistäni

ja pyyhi minusta kaikki pahat tekoni.

Jumala, luo minuun puhdas sydän

ja uudista minut, anna vahva henki.

Älä karkota minua kasvojesi edestä,

älä ota minulta pois Pyhää Henkeäsi.

4. Armollinen Jumala.

Tunnustan edessäsi,

että synti on sitonut minut

enkä kykene vapauttamaan itseäni.

Olen rikkonut pyhää tahtoasi vastaan

ja torjunut käskyjesi siunauksen.

Sinä näet kaiken väärän,

senkin, mitä itse en näe.

Armahda minua Poikasi Jeesuksen Kristuksen tähden.

5. Oi sinä kaikkein armollisin,

ristiinnaulittu Herra Jeesus Kristus.

Armahda minua, vaivaista syntistä,

ja katso puoleeni laupeutesi silmin,

niin kuin sinä katsoit Pietariin, kun hän oli kieltänyt sinut,

ja niin kuin sinä katsoit syntiseen naiseen fariseuksen kodissa

ja ryöväriin ristinpuulla.

Anna minulle pyhä armosi,

että minä niin kuin Pietari itkisin syntejäni,

niin kuin syntinen nainen sinua sydämestäni rakastaisin

ja ryövärin kanssa saisin katsella pyhiä kasvojasi

taivaassa iankaikkisesti.

6. Rakas taivaallinen Isä.

Sinä näet minut ja koko elämäni.

Olen heikko ja väsynyt.

Elämäni on ollut vajavaista.

Olen tehnyt vääriä valintoja,

unohtanut monesti rakkaimmat ihmiset

ja aiheuttanut kipua itselleni ja toisille.

Tulen eteesi sellaisena kuin olen.

Jeesuksen rakkauden tähden luotan siihen,

että sinä otat minut vastaan.

Jumala, muista minua laupeudessasi

ja anna syntini anteeksi.

Synninpäästö

1. Herramme Jeesus Kristus on sanonut opetuslapsilleen:

»Jolle te annatte synnit anteeksi,

hänelle ne ovat anteeksi annetut.»

Jeesuksen Kristuksen palvelijana julistan,

että sinun syntisi annetaan sinulle anteeksi

Isän ja (+) Pojan ja Pyhän Hengen nimeen.

2. Jeesus sanoo:

»Ystäväni, ole rohkealla mielellä,

sinun syntisi annetaan anteeksi.»

[Hänen palvelijanaan julistan sinulle tämän synninpäästön

Isän ja (+) Pojan ja Pyhän Hengen nimeen.]

3. »Herra on lähellä niitä, joilla on särkynyt sydän,

hän pelastaa ne, joilla on murtunut mieli.»

Jeesuksen Kristuksen palvelijana vakuutan sinulle,

että Jumala antaa armossaan kaikki sinun syntisi anteeksi.

4. Kaikkivaltias Jumala antakoon meille syntimme anteeksi

ja johtakoon meidät ikuiseen elämään.

**S** Aamen.

5. Rukous

Rukouskehotusta voi seurata lyhyt hiljainen rukous.

**L** Rukoilkaamme.

1. Kaikkivaltias Jumala, rakas taivaallinen Isä. Sinä tunnet heikkoutemme. Vain sinä voit pelastaa meidät. Vahvista eläväksi tekevällä Hengelläsi NN:ää niin, että hän luottaisi sinuun myös ahdistuksen keskellä. Kiitos siitä, että saamme jäädä käsiisi turvallisin mielin. Kuule meitä Poikasi Jeesuksen Kristuksen nimessä.
2. Vapahtajamme Jeesus Kristus. Kiitos anteeksiantamuksestasi. Anna NN:lle voimaa joka päivä turvautua armoosi ja hyvyyteesi. Auta häntä kulkemaan sinun tietäsi sanaasi ja lupauksiisi luottaen. Tue häntä vaikeuksissa ja kärsimyksen keskellä. Valaise häntä Pyhällä Hengelläsi. Kiinnitä hänet yhä lujemmin itseesi. Tätä pyydämme armosi ja laupeutesi tähden.
3. Herramme Jeesus Kristus, sinä Jumalan Poika. Kiitos siitä, että kuljet rinnallani ja tuet minua heikkoudessani. Ole turvani ja varjele minua.

**S** Aamen.

II Sana

6. Raamatunluku

Luetaan jokin tai joitakin seuraavista raamatunteksteistä. Voidaan käyttää myös kirkkovuoden ajankohdan mukaisia tai muita raamatuntekstejä.

Ps. 73:23–26

 Minä saan aina olla luonasi,

sinä pidät kädestäni kiinni.

Sinä johdatat minua tahtosi mukaan,

ja viimein sinä nostat minut kunniaan.

Taivaassa minulla on sinut,

sinä olet ainoa turvani maan päällä.

Vaikka ruumiini ja sieluni nääntyy,

Jumala on kallioni, minun osani iankaikkisesti.

Jes. 43:1–3

Näin sanoo Herra, joka sinut loi:

– Älä pelkää. Minä olen lunastanut sinut.

Minä olen sinut nimeltä kutsunut,

sinä olet minun.

Kun kuljet vesien halki, minä olen sinun kanssasi,

kun virtojen poikki, ne eivät tempaa sinua mukaansa,

kun astut tulen lävitse, sinä et pala

eikä liekki sinua polta.

Minä, Herra, olen sinun Jumalasi.

Minä, Israelin Pyhä, olen sinun pelastajasi.

Hepr. 4:14–16

Koska meillä on suuri ylipappi, joka on kulkenut läpi taivaiden, Jeesus, Jumalan Poika, pysykäämme tässä tunnustuksessa. Meidän ylipappimmehan jos kukaan kykenee ymmärtämään vajavuuksiamme, sillä häntä on koeteltu kaikessa samalla tavoin kuin meitäkin koetellaan; hän vain ei langennut syntiin. Astukaamme sen tähden rohkeasti armon valtaistuimen eteen, jotta saisimme armoa ja laupeutta, löytäisimme avun silloin kun sitä tarvitsemme.

Matt. 11:28–30

Jeesus sanoo:

»Tulkaa minun luokseni, kaikki te työn ja kuormien uuvuttamat. Minä annan teille levon. Ottakaa minun ikeeni harteillenne ja katsokaa minua: minä olen sydämeltäni lempeä ja nöyrä. Näin teidän sielunne löytää levon. Minun ikeeni on hyvä kantaa ja minun kuormani on kevyt.»

7. Puhe

8. Uskontunnustus

Uskontunnustus lausutaan yhteen ääneen.

**S** Minä uskon Jumalaan,

 Isään, Kaikkivaltiaaseen,

 taivaan ja maan Luojaan,

 ja Jeesukseen Kristukseen,

 Jumalan ainoaan Poikaan, meidän Herraamme,

 joka sikisi Pyhästä Hengestä,

 syntyi neitsyt Mariasta,

 kärsi Pontius Pilatuksen aikana,

 ristiinnaulittiin, kuoli ja haudattiin,

 astui alas tuonelaan,

 nousi kolmantena päivänä kuolleista,

 astui ylös taivaisiin,

 istuu Jumalan, Isän, Kaikkivaltiaan, oikealla puolella

 ja on sieltä tuleva tuomitsemaan eläviä ja kuolleita,

 ja Pyhään Henkeen,

 pyhän yhteisen seurakunnan,

 pyhäin yhteyden,

 syntien anteeksiantamisen,

 ruumiin ylösnousemisen

 ja iankaikkisen elämän.

9. Yhteinen esirukous

Rukous voi olla myös vapaamuotoinen.

**L** Rukoilkaamme.

1. Elävä, kaikkivaltias Jumala. Sinun eteesi me tuomme koko elämämme.

 Muistamme edessäsi kirkkoasi ja sen palvelijoita. Kiitämme elämän sanasta, jonka tuot yhä uudestaan keskellemme.

 Muistamme edessäsi perhettämme ja läheisiämme. Rukoilemme kaikkien omaistemme, ystäviemme ja meille rakkaitten ihmisten puolesta.

 Muistamme edessäsi kaikkia sairaita, kärsiviä ja avuttomia. Pyydämme voimaa niille, joiden työnä on pitää huolta heikoista ja sairaista.

 Me kiitämme sinua ikuisen elämän toivosta, jonka olet lahjoittanut meille Pojassasi Jeesuksessa Kristuksessa. Häneen turvaten me jätämme itsemme, toinen toisemme ja koko elämämme sinun haltuusi.

2. Rukoilkaamme Herraa,

 että hän lähettäisi kaikkialle toivon ja rauhan ilosanoman.

 [Herra, armahda meitä.]

 Rukoilkaamme Herraa,

 että hän kuulisi kärsivien huokaukset.

 [Kristus, armahda meitä.]

 Rukoilkaamme Herraa,

 että hän lähettäisi apunsa sinne, missä masennus pimentää toivon.

 [Herra, armahda meitä.]

**S** Aamen.

III Ehtoollinen

10. Uhrivirsi

Voidaan käyttää esimerkiksi virttä 224, 225, 299 tai 300.

Virren aikana voidaan kattaa ehtoollispöytä. Virren sijasta voi olla hiljaisuus.

11. Ehtoollisrukous

Rukous ja asetussanat

Rukous voi alkaa kehotuksella: Kiittäkäämme Herraa, Jumalaamme.

 **L** Pyhä Jumala, sinä rakastat kaikkia ihmisiä.

Sen vuoksi lähetit Jeesuksen luoksemme.

Hän paransi sairaita, etsi kadonneita

ja piti huolta kaikista, jotka tulivat hänen luokseen.

Hän rakasti meitä loppuun asti ja antoi elämänsä meidän puolestamme.

Herramme Jeesus Kristus, sinä yönä, jona hänet kavallettiin,

otti leivän, siunasi (+), mursi ja antoi sen opetuslapsilleen sanoen:

Ottakaa ja syökää, tämä on minun ruumiini,

joka annetaan teidän puolestanne.

Tehkää se minun muistokseni.

Samoin hän otti maljan, kiitti (+) ja sanoi:

Ottakaa ja juokaa tästä, te kaikki.

*Tämä malja on uusi liitto minun veressäni,*

*joka vuodatetaan teidän puolestanne*

*syntien anteeksiantamiseksi.*

*Niin usein kuin te siitä juotte,*

*tehkää se minun muistokseni.*

 Rakas taivaallinen Isä.

Me iloitsemme siitä,

mitä Poikasi on tehnyt pelastaakseen meidät.

Me kiitämme sinua siitä,

että kohtaamme Jeesuksen Kristuksen tällä aterialla.

Siunaa meitä Pyhällä Hengelläsi.

Suo meidän kaikkien kerran ylistää sinua

taivaallisessa valtakunnassasi.

 Hänen kauttaan, hänen kanssaan ja hänessä

kuuluu sinulle, kaikkivaltias Isä,

Pyhän Hengen yhteydessä

kunnia ja kirkkaus aina ja ikuisesti.

**S** Aamen.

12. Isä meidän

Herran rukous lausutaan yhteen ääneen.

 **S** Isä meidän, joka olet taivaissa.

Pyhitetty olkoon sinun nimesi.

Tulkoon sinun valtakuntasi.

Tapahtukoon sinun tahtosi,

myös maan päällä niin kuin taivaassa.

Anna meille tänä päivänä meidän jokapäiväinen leipämme.

Ja anna meille meidän syntimme anteeksi,

niin kuin mekin anteeksi annamme niille,

jotka ovat meitä vastaan rikkoneet.

Äläkä saata meitä kiusaukseen,

vaan päästä meidät pahasta.

Sillä sinun on valtakunta ja voima ja kunnia iankaikkisesti.

Aamen.

13. Herran rauha

Herran rauha voidaan lausua tai laulaa.

**L** Herran rauha olkoon teidän kanssanne.

**S** Niin myös sinun henkesi kanssa.

14. Jumalan Karitsa

Liturgi voi murtaa ehtoollisleivän Jumalan Karitsa -hymnin aikana.

**S** Jumalan Karitsa, joka kannat maailman synnin,

 armahda meitä.

 Jumalan Karitsa, joka kannat maailman synnin,

 armahda meitä.

 Jumalan Karitsa, joka kannat maailman synnin,

 anna meille rauha.

15. Ehtoollisen vietto

Ateria

Leipää jaettaessa lausutaan:

Kristuksen ruumis, sinun puolestasi annettu.

Viiniä jaettaessa lausutaan:

Kristuksen veri, sinun puolestasi vuodatettu.

Päätössanat

**L** Me olemme ottaneet vastaan Herran Jeesuksen Kristuksen.

 Hän varjelkoon meidät iankaikkiseen elämään.

**S** Aamen.

 TAI

**L** Herramme Jeesuksen Kristuksen ruumis ja veri kätkeköön henkemme, sielumme ja ruumiimme [, koko olemuksemme,] iankaikkiseen elämään.

**S** Aamen.

16. Kiitosrukous

**L** Rukoilkaamme.

1. [Ylistä Herraa, minun sieluni,

ja kaikki mitä minussa on,

ylistä hänen pyhää nimeään.

Ylistä Herraa, minun sieluni,

älä unohda, mitä hyvää hän on sinulle tehnyt.

Hän antaa anteeksi kaikki syntini

ja parantaa kaikki sairauteni.

Hän päästää minut kuoleman otteesta

ja seppelöi minut armolla ja rakkaudella.]

 Jumalamme ja Isämme.

Me kiitämme sinua siitä,

että olet ravinnut meitä pyhällä ehtoollisella.

Vahvista meissä uskoa, toivoa ja kärsivällisyyttä.

Kiitos, että saamme heikkoina olla sinua lähellä.

Auta meitä pysymään elämässä ja kuolemassa sinun ominasi.

Kuule meitä Poikasi Jeesuksen Kristuksen nimessä.

2. Taivaallinen Isä, me kiitämme sinua ehtoollisen lahjasta,

jolla vahvistat uskoamme sinuun.

Liitä meidät rakkaudessa toinen toiseemme

ja säilytä meissä ikuisen elämän toivo.

Kuule rukouksemme Poikasi Jeesuksen Kristuksen tähden.

**S** Aamen.

IV Päätös

17. Siunaus

Siunaus voidaan myös laulaa.

**L** Herra siunatkoon teitä ja varjelkoon teitä.

Herra kirkastakoon kasvonsa teille

ja olkoon teille armollinen.

Herra kääntäköön kasvonsa teidän puoleenne

ja antakoon teille rauhan.

Isän ja + Pojan ja Pyhän Hengen nimeen.

**S** Aamen.

 TAI

**L** Siunatkoon teitä kaikkivaltias ja armollinen Jumala,

Isä ja (+) Poika ja Pyhä Henki.

**S** Aamen.

18. Virsi

Voidaan käyttää esimerkiksi virttä 229, 276, 309 tai 332.